Dijagnoza: Više ne reagiramo na nepravdu, kriminal, glupost

Hrvatska je u trajnoj krizi već godinama, do te mjere je iscrpljena aferama, skandalima, lopovlukom i bahatošću političkih elita da to više ne može trpjeti

<p>Kakva je to država u kojoj se ministrica zalaže za termoelektranu koju gradi muž njezine kolegice, također ministrice? I zbog čije će gradnje svima u državi poskupjeti struja? Kakva je to država u kojoj šefovima policije postaju ljudi koji su pijani skrivili prometne nesreće, koji su uzeli službene aute da voze svatove svojih kćeri? Kakva je to država u kojoj glavnom svjedoku protiv mafijaških policajaca netko polomi sve kosti, ruke i noge, a da nitko u Vladi ni ne trepne zbog svega? Kakva je to država u kojoj se jednim administrativnim potezom svima rođenima poslije 1962. mirovine srežu za golemih 27 posto? I baš nitko od njih se ne buni, glasno i jasno? Kakva je to država u kojoj nema 10 milijuna kuna za lijekove djeci bolesnoj od raka, ali se jednim potpisom Crkvi daruje dvaput skuplja vila? </p><p>Kakva je to država u kojoj se troši više nego ikad na ministre, ručkove, avione i automobile, a za narod se smišljaju novi porezi na domove i mobitele?</p><p>Hrvatska je u trajnoj krizi već godinama, do te mjere je iscrpljena aferama, skandalima, lopovlukom i bahatošću političkih elita da to više ne može trpjeti. Takve se bolesnike stavlja u induciranu komu jer bol je neizdrživa. No Hrvatskoj nitko nije postavio dijagnozu, nitko je ne liječi i u političkoj agoniji kojoj svjedočimo narod je počeo nijemo promatrati, bez reakcije, apatičan i depresivan. Skandale zbog kakvih bi nekoć padale vlade, rušili se ministri, pokretale istrage...</p><p>Zato smo u 24sata odlučili nabrojiti sve primarne simptome i postaviti dijagnozu ove ozbiljne bolesti, ovog silno opasnog stanja u kojem je narod prestao reagirati na očitu nepravdu, kriminal, aroganciju i glupost, ali se nastavlja uzbuđivati oko jalovih ideoloških rasprava i podjela koje potiču intelektualno impotentni moćnici.</p><p>Najočitiji simptom jesu katastrofalne brojke s kojima se hrvatski političari ne žele suočiti ili ih, za svoje potrebe, uljepšavaju kako im odgovara. Hrvatska je, kao što su 24sata pisala u opsežnom dosjeu, jedina zemlja nove Europe (bivše socijalističke države, sad članice EU) koja je u zadnjih šest godina imala negativan gospodarski rast. Od 2010. do 2016. u javnom sektoru je zaposleno gotovo 50.000 novih ljudi. U privatnom je posao izgubilo 150.000 ljudi. Mladi se masovno iseljavaju iz zemlje u gastarbajterskom valu koji zastrašuje.</p><p>Dok to čine, vidjeli smo proteklih dana, na društvenim mrežama im se otvoreno rugaju ljudi koji napreduju po političkim linijama, kao što su učinili savjetnik splitskoga gradonačelnika Krešimir Budiša i osječki župan Ivan Anušić, obojica članovi vladajućeg HDZ-a.</p><p>Ne samo da im se lokalni političari rugaju riječima, nego i postupcima. Kako drugačije objasniti skandalozno ponašanje načelnika općine Škabrnja Nediljka Bubnjara (HDZ)? Državna revizija je utvrdila da su on i njegova zamjenica s općinskog računa podigli 792.000 kuna gotovine. Načelnik to ne negira, nego se pravda da mu je teško raditi u takvim okolnostima pa je morao podizati gotovinu da na račun ne sjedaju ovrhe te obećaje da će “odsad poštovati zakon”!</p><p>Sa Škabrnjanima mogu suosjećati i stanovnici Donjih Andrijevaca u Slavoniji čiju općinu istražuje DORH.</p><p>Načelnik Tomislav Marjanović (HDZ) više je puta s općinskog računa dignuo 91.000 kuna, isplaćivao si je naknadu za prijevoz, božićnicu... I on ima originalno opravdanje: “Sve je to isplaćeno pogreškom!”. Sorry, narode, dogodilo se, svatko ima pravo na pogrešku. A to je ponašanje naših dužnosnika tradicija, duga i masovna. Odgovornost prema potrošnji javnog novca kod naših političara ne postoji. Kad jednomo zasjednu u fotelju, smatraju se faraonima - vode li i najsiroašniju općinu, to ih neće spriječiti da naručuju najskuplje automobile, sa ksenon-svjetlima, kožnim grijanim sjedalima, aluminijskim felgama, šest zvučnika...</p><p>Gradonačelnik Obrovca svojedobno je raspisao natječaj za novo službeno vozilo vrijedno - 320.000 kuna! U natječaju je navedeno da vozilo obavezno mora biti metalik crne boje i imati trozonsku klimu. Natječaj je poništen kad je izbila afera. Načelnik općine Perušić želio je na leasing kupiti limuzinu vrijednu 450.000 kuna. Premijer Sanader svojedobno je jednu limuzinu vrijednu četiri milijuna kuna zamijenio drugom jer mu se nije sviđala boja. Mediji su ovih dana objavili kako je bivšem šefu Hrvatske gospodarske komore Nadanu Vidoševiću Kraš kupovao bager za privatno imanje - kad mu se mali bager učinio neprikladnim, kupili su mu veliki.</p><p>U ovoj zemlji stranačka iskaznica vrijedi više od diplome najboljeg fakulteta. Dobra “veza” ili “žnjora” pouzdaniji je put do zaposlenja nego bilo kakvo znanje. To svi znaju.</p><p>Treba li nas onda čuditi što se mladi iseljavaju? Među prvacima iseljavanja su, naravno, liječnici koji bez većih poteškoća dobivaju poslove u svim zemljama u koje isele. Nije nikakvo čudo, jer svi ministri zdravstva proteklih godina nisu uspjeli učiniti ni minimalne pomake da se vitalne liječničke kadrove ostavi u zemlji. Ali zato dug zdravstva uspješno raste, a rupu će, po ingenioznom planu ministra Kujundžića, pokrpati građani iz novih, viših poreza na “luksuz” i povećanja cijene dopunskog osiguranja.</p><p>A ta povećanja ne bi rezultirala boljom zdravstvenom uslugom jer novih liječnika nema.</p><p>Pogledajmo naše pravosuđe. Od sve opljačkane i pokradene imovine vraćen je tek sitniš. Na optuženičkim klupama su kapitalci - ali suđenja traju godinama, neka će trajati i desetljeće.</p><p>Činjenica je da su, zbog teškihkaznenih djela, optuženi vodeći ljudi važnih sektora hrvatskog društva. Bivši premijer Ivo Sanader suočen je s teškim optužbama u više kaznenih predmeta. Moramo poštovati činjenicu da pravomoćne presude nema, ali je jednako tako jasno da će - dođe li do nje - postati očitim da je moralno rastakanje ovoga društva počelo, kao u poslovici koja kaže da se riba čisti od glave, odozgo. Optužba za udruživanje radi počinjenja zločinačkog poduhvata zvuči strašno i ako je ispisana za ljude s dna, no na vrhu države - ona je jeziva. Prvog čovjeka metropole, Milana Bandića, čekaju dva teška procesa. Tu je i prvi čovjek Gospodarske komore Nadan Vidošević. I njega se tereti za udruživanje radi počinjenja zločinačkih poduhvata. Pa onda nekoliko ministara i direktora banaka. A na optuženičku bi klupu uskoro mogao sjesti i Ivica Todorić, najvažniji hrvatski poduzetnik svih vremena. Bili oni krivi ili ne, na optuženičku klupu zajedno s njima moramo izvesti i cijeli jedan moral, životni stil, način poslovanja, način razmišljanja...</p><p>Taj moral blokira poduzetništvo. Skandal s elektranom Peruća, koji je otkrio tjednik Express, pokazuje da velike investicije imaju šanse - čak i ako su problematične, a ova to jest - ako ih guraju političari iz pozadine, no ako toga nema, one će biti blokirane. Mehanizam deblokade je poznat - to je mito. Naša je birokracija, sama po sebi, najveća brana poduzetništvu - ona je spora, hipernormirana, podešena tako da olakšava podmićivanje. Da kafići, restorani, trgovine, obrti u ostatku svijeta imaju naša zakonska ograničenja, propali bi, komentirali su ugostitelji i poduzetnici misleći na formalizam propisa (toliko i toliko centimetara moraju biti visoke ograde itd.).</p><p>Nametanje novih poreza jedina je “reformska agenda” naše politike - to je simptom ozbiljne bolesti. Porezi moraju biti alat razvoja, a ne harač. No u zemlji u kojoj je uhljebništvo najpopularnija profesija, porezi moraju stalno rasti jer treba hraniti vojsku ljudi koja ništa ne radi. Hrvatskoj nedostaje hrabrosti, poštenja i državništva na samom vrhu. Ovdje se nitko ne usudi reći - promijenit ćemo neke stvari, boljet će, ali ćemo nakon toga biti zdraviji i jači. Milanovićeva vlada - otkrio je prije nekoliko godina RTL - odustala je od čak deset reformi koje su najavljivali!</p><p>Osim od koncesije autocesta, odustalo se i od masterplana bolnica, outsourcinga, spin offa, smanjenja zdravstvenog doprinosa, poreza na nekretnine, integracije računovođa, smanjenja mreže škola, zdravstvenog odgoja i strateških investicija. Most je svojedobno tvrdio da bez pet reformi Hrvatska propada, pa dok su bili dio dviju vlada, nisu izveli ni jednu.</p><p>Kada se sve ove afere, skandali i promašaji stave na jedno mjesto, šokantno je vidjeti kako više nitko na njih ne reagira. To je, nažalost, dijagnoza Hrvatske, ali s tim se ne treba miriti. Treba inzistirati na reformama jer samo nam one mogu pomoći. </p><p><em><strong>>>> Cijeli tekst čitajte u srijedu tiskanom izdanju 24 sata </strong></em></p><p> </p>